text: El Port de Tarragona licita la urbanització al voltant de l'antiga seu d'oficines | Notícies TGN - Notícies de Tarragona Diari Digital
  Té un pressupost de gairebé 330.000 euros sense IVA i amb un termini d'execució de 2 mesos
  El Port de Tarragona, ha publicat, aquest dimecres 4 de novembre, la licitació del 'Projecte d'urbanització de l'entorn de l'antic edifici de l'Autoritat Portuària de Tarragona' amb un pressupost total de 329.415,73€ sense IVA.
  Les obres tenen un termini d'execució de dos mesos a partir de la data d'inici de les tasques que s'oficialitzarà amb la signatura de l'acte de replanteig del projecte. Les empreses interessades poden presentar les seves sol·licituds a l'Autoritat Portuària de Tarragona fins al 30 de novembre de 2020.
  Concretament, l'abast de les actuacions que contempla el projecte d'urbanització comença amb la demolició dels elements constructius no utilitzables o deteriorats. El projecte també contempla el moviment de terres per adequar-les a un perfil determinat, la divisió de les zones de jardineria per a la posterior plantació d'espècies vegetals, arbustos, gespa de baix consum i plantes, i la pavimentació de les zones de circulació de les persones. Les obres també implantaran un sistema de reg conjuntant aspersió amb degoteig i, finalment la instal·lació de l'enllumenat amb la instal·lació elèctrica adient.
  Tota la zona enjardinada està creada amb criteris d'integració paisatgística i tenint en compte els tipus de plantes que podríem trobar de forma natural en una zona litoral del mediterrani. Per això la zona estarà composta per espais molt diferenciats paisatgísticament, que aniran des d'una zona per atraure insectes pol·linitzadors, protagonitzada per una olivera, passant per zones de prat amb espècies de gespa adaptades al nostre clima, i una gran zona de bosc mediterrani.
  Les obres de l'antic edifici de l'Autoritat Portuària de Tarragona es troben en la fase de finalització en el tractament i tancaments de la façana. Cal dir que s'està executant la distribució dels interiors i l'execució de les instal·lacions de climatització, electricitat, comunicacions, lampisteria, seguint la política ambiental de l'APT detallada al Pla de Sostenibilitat Agenda 2030 del Port.
  Després d'estudiar diferents opcions i possibles usos de l'edifici, el Port va decidir optar per un model mixt d'ús administratiu i de serveis portuaris. D'aquesta manera, els serveis de Port Control, avui dia ubicats al moll de Catalunya, es traslladaran a l'última planta de l'edifici, a la planta 5a, on també s'ubicaran els serveis tècnics i administratius de Salvament Marítim, l'àrea de senyals marítims de l'APT i l'àrea administrativa de la Corporació de Pràctics. També hi haurà sales operatives per a Capitania Marítima i per a la Direcció d'Operacions Portuàries així com una sala de crisis.